KIRJALLINEN KYSYMYS E-0971/01 esittäjä(t): Alejandro Cercas (PSE) komissiolle. Espanjan työtapaturmatilanne.



Virallinen lehti nro 318 E , 13/11/2001 s. 0167 - 0167



KIRJALLINEN KYSYMYS E-0971/01 esittäjä(t): Alejandro Cercas (PSE) komissiolle (30. maaliskuuta 2001) Aihe: Espanjan työtapaturmatilanne Espanjan työtapaturmatilanne on edelleen huolestuttava. Äskettäisessä Espanjan talous- ja sosiaaliasiain neuvoston selonteossa esitettiin vakavia lukuja (1 133 kuollutta ja 935 000 loukkaantunutta viime vuonna). Vielä huolestuttavampaa on se, että tilanne näyttää pahenevan vuosi vuodelta ennen kaikkea siksi, että työtapaturmien määrä kasvaa huomattavasti epävarmojen työsuhteiden lisääntymisen myötä. Kysymykseeni E-0625/00 antamansa vastauksen mukaan komissio ainoastaan laatii ja yhdenmukaistaa Espanjan hallituksen antamia tietoja (tuoreimmat tiedot ovat vuodelta 1996) ja tekee lainsäädäntöaloitteita tai muita aloitteita, mutta jättää hallitusten tehtäväksi asianmukaisten ennalta ehkäisevien ja valvontatoimien kehittämisen. On selvää, että oikeudellinen kehys on näin rajattu, mutta kun jossakin jäsenvaltiossa, kuten Espanjan kuningaskunnassa, työtapaturmien määrä on kaksinkertaistunut ja kun tarvittavia toimia tämän ongelman ratkaisemiseksi ei ole toteutettu, jotakin on tehtävä. Jos kuolemaan johtaneita tapaturmia koskevien lukujen sijaan kyse olisi taloutta, esimerkiksi inflaatiota, vaihtokursseja jne. koskevista huolestuttavista tiedoista komissio varmaankin pyrkisi löytämään keinot asiantilan korjaamiseksi. Ottaen huomioon tämän vakavan tilanteen ja työtapaturmien lisääntymisen Espanjan kuningaskunnassa, eikö komissio katso, että on korkea aika laatia entistä aktiivisempi, nykytilanteeseen perustuva strategia ja auttaa Espanjan hallitusta löytämään keinoja, joita se ei näytä itse löytävän. Anna Diamantopouloun komission puolesta antama vastaus (30. toukokuuta 2001) Komissio on täysin samaa mieltä arvoisan parlamentin jäsenen kanssa Espanjan huolestuttavasta työtapaturmatilanteesta. Viimeisimmät, vuodelta 1998 olevat tiedot(1) osoittavat tilanteen kohentuneen Euroopassa. Yli kolmen päivän poissaoloon johtaneita työtapaturmia oli vuonna 1998 sataa tuhatta työntekijää kohti 4 089, kun niitä oli 4 229 vuonna 1996 ja 4 539 vuonna 1994. Kuolemaan johtaneita työtapaturmia oli vuonna 1998 sataa tuhatta työntekijää kohti 3,5, kun niitä oli 3,6 vuonna 1996 ja 3,9 vuonna 1994. Samoista tiedoista käy ilmi, että Espanjassa kuolemaan johtaneet tapaturmat vähenivät vuodesta 1994 vuoteen 1998 mutta yli kolmen päivän poissaoloon johtaneet tapaturmat lisääntyivät. Kyseiset tilastotiedot osoittavat, että työterveyden ja työturvallisuuden suojelua koskevan yhteisön lainsäädännön soveltaminen Euroopan laajuisesti vaikuttaa myönteisesti työoloihin, koska se vähentää työtapaturmien määrää. Kun kyseistä lainsäädäntöä sovelletaan asianmukaisesti, se siis kohentaa työterveyttä ja työturvallisuutta. Komissio katsoo, että on jäsenvaltioiden vastuulla taata, että yhteisön direktiivien täytäntöönpanosäännöksiä sovelletaan jäsenvaltioissa oikein ja tehokkaasti. Uuden työterveyteen ja työturvallisuuteen liittyvän strategian yhteydessä ja käynnissä olevan arvioinnin tulosten perusteella komissio puolestaan aikoo ehdottaa eri toimijoille kohdennettuja tiedotustoimia tehostaakseen alalla tähän asti toteutettuja toimenpiteitä. (1) Eurostatin ESAW-tiedot (eurooppalaiset työtapaturmatilastot).